JKN วิ่งฉิว 4% โบรกเชียร์ “ซื้อ” เป้า 13.20 บ. ชู P/E ต่ำ รับผลงานทะยานต่อเนื่อง
JKN วิ่งฉิว 4% โบรกเชียร์ “ซื้อ” เป้า 13.20 บ. ชู P/E ต่ำ รับผลงานทะยานต่อเนื่อง
29 ม.ค. 2564

ผู้สื่อข่าวรายงานว่า ราคาหุ้น บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 10.20 น. อยู่ที่ระดับ 8.95 บาท บวก 0.35 บาท หรือ 4.07% สูงสุดที่ระดับ 9.10 บาท ต่ำสุดที่ระดับ 8.75 บาท ด้วยมูลค่าการซื้อขาย 302.77 ล้านบาท

ด้าน บล.คิงส์ฟอร์ด ระบุในบทวิเคราะห์ว่า ขณะนี้แนะนำ “ซื้อ” ราคาเป้าหมาย 13.20 บาท โดยมองว่าราคาหุ้นปัจจุบันอยู่ในระดับที่น่าสนใจจากการปรับตัวลงจากจุดสูงสุดเกือบ -36% ใน 3 เดือนที่ผ่านมา
โดยปัจจุบัน JKN ซื้อขายในระดับ PER ปี 64 ต่ำเพียงแค่ 13 เท่า สวนทางกับแนวโน้มผลประกอบการที่เติบโตดีต่อเนื่องจากคาดการณ์ EPS Growth ปี 63-64 (CAGR) ที่ 19% ต่อปี แนวโน้มงวดไตรมาส 4/63 คาดรายได้รวม 433 ล้านบาท เพิ่มขึ้น 2% จากปีก่อน, เพิ่มขึ้น 7% จากไตรมาสก่อน เนื่องจากการจำหน่ายลิขสิทธิ์คอนเทนต์ในต่างประเทศมากขึ้น
ส่วน GPM สูงใกล้เคียงกับงวดไตรมาส 3/63 ที่ 49-50% และประเมินกำไรสุทธิ 71 ล้านบาท เติบโต 41% จากปีก่อน แต่ลดลง 16% จากไตรมาสก่อน เนื่องจากค่าใช้จ่าย SG&amp;A ที่เพิ่มขึ้นจากการจัดงาน Event ท้ายปี และผลขาดทุนอัตราแลกเปลี่ยนจากเงินบาทแข็งค่า รวมแล้วทั้งปี 63 คาดกำไรสุทธิ 335 ล้านบาท เติบโต 33% จากปีก่อน
สำหรับปี 64 คาดแนวโน้มรายได้และกำไรจะยังคงเติบโตต่อเนื่องอยู่ที่ 2,057 ล้านบาท เพิ่มขึ้น 19% จากปีก่อน และ 401 ล้านบาท เพิ่มขึ้น 20% จากปีก่อน โดย GPM ดีขึ้นต่อเนื่องจากค่าตัดจำหน่ายลิขสิทธิ์ลดลง